मुझे नहीं मालूम कि गौरी लंकेश कितनी महान थीं? जो सोचते हैं कि वे कौन-सी ऐसी महान थीं कि सब छाती पीट रहे हैं, मुझे उनसे कोई शिकवा नहीं है। वे महान भले ही नहीं थीं, लेकिन वे मेरी उस पत्रकार-बिरादरी का प्रतीक-चिह्न बन गई हैं, जो हर तरह से खा़कनशीन होते हुए भी ‘कटते भी चलो, बढ़ते भी चलो’ की कठीमाला गले में डाले हुए है। ऐसे में डेरे मंज़िल पर ही डाले जाते हैं। इस बिरादरी के पास बाज़ू भी बहुत हैं और सिंर भी बहुत। लेकिन बहुमत तो पूंछों का है। बहुमत उनका है, जो अपनी क़श्तियां सजाए बैठे हैं। उन्हें इस बात का इल्म ही नहीं है कि वे संवेदनाओं की नदियों को सुखाने के अभियान का हिस्सा बन गए हैं। उन्हें फ़िक्र ही नहीं है कि जब ये नदियां पूरी तरह सूख जाएंगी तो उनकी क़श्तियों का होगा क्या?